[{"text_idx": "#000002", "text": "Hirder : 190 metrad. Anv ar vag: CC Cayenne. Akipaj : 27 den. Lestrad : 2 000 a endalc\u2019heriou\u0300. Hentad : An Havr-Nevez (Bro-C\u2019hall) \u2013 Degrad de Cannes (Gwiana C\u2019hall). Un uzin da vat eo al lestr-man\u0303, gant ur sal-vekanikou\u0300 ken bras ken ne vez gwelet nag ar mor nag an heol gant an dud a labour enni, devezhiou\u0300-pad a-wechou\u0300."}, {"text_idx": "#000004", "text": "Breman\u0303, ar bagou\u0300 brasan\u0303 a zo dezho tro-dro da 350 m hir ha betek 22 000 a endalc\u2019heriou\u0300 a c\u2019haller kargan\u0303 enno (boestou\u0300-houarn bras). \u201cD\u2019ar poent-se, ar vag a zo da vat par d\u2019un enezenn\u201d, eme ur martolod filipinezat. Ne santer ket ar gwagennou\u0300 ken pa vez eus un taol barr-avel!\u201d Ni hon deus gallet kaout un taol arnev e-kreiz ar Meurvor, hag e vije hejet mat ar vag, daoust ma ne oa ket uheloc\u2019h ar gwagennou\u0300 eget pevar metrad. San\u0303set e krog da vezan\u0303 start evit ar CC Cayenne adalek 6 pe 7 metrad uhelder. \u201cWar ul lestr-bras e oan a-raok labourat aman\u0303\u201d, a lavar un ofiser dimp. \u201cUr wech e oa bet gwagennou\u0300 13 metrad uhelder... Ne veze ket santet mann\u201d."}, {"text_idx": "#000007", "text": "A bep seurt gazeoul a vez implijet gant ar bagou\u0300. Met peurliesan\u0303 eo un doare dour-tan saotrus-kenan\u0303 a vez devet gant al listri-kenwerzh pa vezont war vor, pell diouzh an aodou\u0300. Fioul pounner a vez graet eus se. Gant lastez an eoul-maen hag ar produiou\u0300 a servij da wennaat anezhi e vez fardet ar fioul-se. Betek 300 tonnenn fioul-pounner a c\u2019hell bezan\u0303 lonket, bemdez, gant ur c\u2019hargo eus ar re vrasan\u0303. 50 tonennad bemdez zo a-walc\u2019h evit ar CC Cayenne. Daoust ma n\u2019eo ket ken fall al listri-kenwerzh hag ar c\u2019hirri-nij a-fet CO2 produet, e c\u2019hell ur vag vras er mod-se hec\u2019h-unan, a-fed soufr, saotran\u0303 an aer kement a 50 milion a girri-tan ! Gwelet e vez war hor bag : du-mat eo ar moged a ya kuit diouzh ar siminal, ha ken lous eo ma vez tammou\u0300 ludu pegus o c\u2019holein\u0303 al leur hag ar mogeriou\u0300. Hag e-pad hor beaj eo bet diaes alanin\u0303 aer fresk ar mor ken fall e oa ar c\u2019hwezh a zee er-maez eus kof ar vag."}, {"text_idx": "#000008", "text": "A-benn 2020 e tlefe bezan\u0303 difennet implij ar fioul-se gant an Aozadur mor etrebroadel (Organisation maritime internationale) war an holl voriou\u0300. Evel-just e vo implijet ur fioul ha ne vo ket ken \u201cpounner\u201d marteze met a chomo gwall saotrus memes tra."}, {"text_idx": "#000009", "text": "Ar produiou\u0300 lakaet war pont ar vag."}, {"text_idx": "#000010", "text": "Ouzhpenn da se, e vez kemeret ar c\u2019harr-nij gant pep martolod, bewech ma teu e-bourzh ar vag pe evit distrein\u0303 d\u2019ar ge\u0302r (rak evel-just ne\u2018z a ket ar vag da gerc\u2019hat ar vartoloded en o bro). Tost an hanter eus ar 27 martolod a gas o devezhiou\u0300 er-maez, war ar pont, o naetaat ar mergl. Gant dour ha produiou\u0300 pistrius e vez graet al labour-se. San\u0303set e vez dastumet al lastez, met diouzh ar pezh hon deus gwelet, mont a ra pep tra er mor."}]